রাত তখন ৩টে। ফাঁকা পড়ে রয়েছে গোটা স্কুল বিল্ডিং। কেউ কোত্থাও নেই। কিন্তু নিরাপত্তার খাতিরে চালু রয়েছে স্কুলের সিসিটিভি ক্যামেরাগুলি। আর তাতেই ধরা পড়ল এমন কিছু যা দেখার পর তার ব্যাখ্যা দেওয়ার ভাষা খুঁজে পাচ্ছে না স্কুল কর্তৃপক্ষ। স্কুলের লকার রুমের সিসিটিভি ক্যামেরায় ধরা পড়েছে, করিডোরের দরজা আপনা থেকেই খুলে গিয়ে তার পর মুহূর্তেই আবার সেটা বন্ধ হয়ে গেল। এর পরই একটি লকার দুলতে শুরু করল। দেখে মনে হতে পারে কেউ যেন সেটাকে ধরে ঠেলে ফেলে দেওয়ার চেষ্টা করছে। লকারের দোলা বন্ধ হতেই পাশের একটি লকারের শাটার খুলে গেল। এর পরই খোলা লকার থেকে ছড়িয়ে পড়ল বেশ কিছু কাগজপত্র। মাত্র দেড় মিনিটের এই ভিডিওয় ধরা পড়েছে অদ্ভুত সব ভূতুরে কাণ্ড যা এখন রীতিমতো ভাইরাল নেট দুনিয়ায়। ১ অক্টোবর ঘটনাটি ঘটেছে আয়ারল্যান্ডের কর্ক-এর ডিয়ারপার্ক সিবিএস স্কুলে। ১৮২৮ সালে প্রতিষ্ঠিত এই স্কুলটি কর্কের সবচেয়ে প্রাচীন স্কুল। ভিডিওটি সম্প্রতি স্কুলের ফেসবুক পেজ আর ইউটিউব চ্যানেলে পোস্ট করেছে খোদ স্কুল কর্তৃপক্ষ। আর কয়েক দিনের মধ্যেই হলোউইন উত্সবে মাতবে গোটা আয়ারল্যান্ড। তার আগেই এমন একটা ভিডিও শেয়ার করায় অনেকে এই ভিডিওটিকে হলোউইন প্রেজেন্টেশন বলেও মনে করছেন।